Le Rheno es un fluvio del Europa occidental. Su fontes se localisa in Switza; duo brancas del fluvio (Vorderrhein «Rheno anterior» e Hinterrhein «Rheno posterior») converge juxta Reichenau, e forma le frontiera inter Switza e Liechtenstein. Le fluvio entra in le Laco de Constantia e postea efflue, formante le frontiera inter Switza e Germania. Post Basel, le Rheno se torna verso le nord e constitue le frontiera inter Germania e Francia. In basso del Alsatia, le duo ripos del Rheno son german. Post Mainz, le fluvio se torna verso le nord-west. Collinas precipitose flanca ambe ripos de iste section del fluvio; sovente surmontate per castellos e coperte per vinias, iste paisage pictoresc ha le stato de sito UNESCO del patrimonio mundial. Sub Bonn, le paisage deveni plus industrialisate; illo face parte del zonos urban de Colonia e del Rheno-Ruhr. Duisburg possede le porto fluvial le plus grande del Europa (le Duisport). Quando illo entra in territorio nederlandese, le Rheno se torna verso le west e se divisa in duo grande distributarios: le Nederrijn (Rheno inferior), plus septentrional, e le Waal, que passa per Nijmegen e Dordrecht. Le insula inter iste fluvios esseva in antiquitate le patria del Batavos. Le Rheno inferior se divisa in multe distributarios, que include—ultra le Waal—le Lek e le IJssel. Le aquas del Rheno communica con cellos del Mosa e Schelda in un grande delta que se disbucca in le Mar del Nord.